Kisbabot

Kisbabot község Győr-Moson-Sopron vármegyében, a Téti járásban. A községhez tartozik Andahely puszta.

Fekvése 
A Rába és a Marcal által közrefogott területen helyezkedik el, határszélét mindkét folyó érinti, de lakott területei a Rábához közelebb fekszenek.

Megközelítése 
A település csak közúton érhető el, a Rábaszentmihály-Mórichida közti 8421-es úton, vagy a 85-ös főút felől Bágyogszováton át a 8511-es úton. Vasútvonal nem érinti, a legközelebbi vasúti csatlakozási lehetőség a  Enese vasútállomása, mintegy 13 kilométerre északra.

Története 

Első okleveles említése 1222-ből ismert, amikor Rouz fia Joachim volt az ura. 1262-ben IV. Béla Baboti Ajándok fiát, Szolnokot és ennek fiait, Andrást és Adorjánt erősíti meg itteni birtokukban, melyet villa Bobuth néven említ. 1534-ben I. Ferdinánd király gróf Cseszneky Györgynek, a győri vár provizorának adományozza. Cseszneky templomot építtet a faluban az evangélikus egyháznak. 1547-ben a falu felét megvásárolja Mérgesi Poky Gáspár győri alispán. 1592-ben gróf Cseszneky János tilalmazza báró Nádasdy Ferencet Kisbabot puszta elfoglalásától és használatától. 1611-ben Darkó István, gróf Cseszneky Márton, Babothy Tamás és Hegyi Farkas említtetnek kisbaboti nemesekként. Egy 1619-es feljegyzés pusztaként említette. A törökök elpusztították és felégették, de hamarosan újra életre kelt, amikor 1636-ban ismét német zsoldosok rabolták ki és gyújtották fel. Ismét benépesült, majd 1700-ban árvíz döntötte romba nagy részét. Alig heverte ki ezt a bajt, 1748-ban egy véletlen következtében nagy viharban támadt tűz az egész falut elhamvasztotta. Még ez a csapás sem volt elég a sokat sújtott lakosságnak, mert 1848-ban Jelačić bán hadai támadták meg és rabolták ki a községet. A 19. század elején az Illyés család volt a legnagyobb birtokosa.

Közélete

Polgármesterei
 1990–1994: Zsédely Zsigmond (független)
 1994–1998: Zsédely Zsigmond (független)
 1998–2002: Zsédely Zsigmond (független)
 2002–2006: Zsédely Zsigmond (független)
 2006–2010: Zsédely Zsigmond (független)
 2010–2011: Zsédely Zsigmond (független)
 2011–2014: Barcza Tibor (független)
 2014–2019: Barcza Tibor (független)
 2019-től: Barcza Tibor (független)

A településen 2011. szeptember 4-én időközi polgármester-választást (és képviselő-testületi választást) kellett tartani, az előző képviselő-testület önfeloszlatása miatt. A választáson az előző polgármester is indult, de 45,68 %-os eredményével alulmaradt egyedüli kihívójával szemben.

Népesség
A település népességének változása:

	 
A 2011-es népszámlálás során a lakosok 93,6%-a magyarnak mondta magát (6,4% nem nyilatkozott). A vallási megoszlás a következő volt: római katolikus 17,8%, evangélikus 60,7%, felekezeten kívüli 3,2% (17,8% nem nyilatkozott).

Nevezetességei 

 1812-ben épült evangélikus templom
 Szent István-szobor

Ismert kisbabotiak 
 Bancsó Antal (Kisbabot, 1851. február 24. – Budafok, 1937. január 3.) teológiai díszdoktor, teológiai tanár
 Cseszneky György gróf (16. század), Tata kapitánya, Győr udvarbírája
 Cseszneky János gróf (16. század), győri gyalogoskapitány, királyi biztos
 Eőry Márton (18. század), evangélikus lelkész, teológus

Érdekességek 
A községben alkot Káldy László filmrendező.

Források 
 dr. Fekete Mátyás: Győr-Moson-Sopron megye kézikönyve (Szekszárd 1998)  Ö; 
 CEBA (főszerkesztő: dr. Kasza Sándor) Győr-Moson-Sopron megye kézikönyve (Kaposvár, 2004) 
 Győr vármegye nemesi közgyűléseinek regesztái
 Horváth Mihály: A magyar nemzet története
 Seidl-Bonitz-Hochegger: Zeitschrift für Niederösterreichischen Gymnasien XIV.

Hivatkozások 

Győr-Moson-Sopron megye települései
A Rábaköz települései
Győr vármegye települései